Stapel (Landkreis Rodenborg)

**Stapel** () is en Dörp in de Gemeen Horß (Samtgemeen Söttmer) in’n Landkreis Rodenborg, Neddersassen.

## Geografie

Dat Dörp liggt op de Geest. Dat Land ümto is deelwies Moor un deelwies Holt. Dat Water ut’n Noorden von Stapel flütt över de Wall af un ut’n Süden över de Otterster Beek.

De Naveröörd sünd Winkeldörp in’n Noorden, Narbn in’n Noordoosten, Horß in’n Oosten, Bittst in’n Süüdoosten, Taaken in’n Süden, Benkel in’n Süüdwesten, Hollinghusen in’n Westen un Vörwark in’n Noordwesten.

## Historie

Stapel kummt 1230 as *tom stapele* toeerst in en Göderlist von de Greven von Heien vör. Se harrn dat Klooster Corvey en Reeg bobergsche Göder afköfft un den Hoff in Stapel as Lehn an Bertold von Otterst vergeven.

In’n Eersten Weltkrieg sünd söven Soldaten ut Stapel fullen oder vermisst un in’n Tweten Weltkrieg ölven.

Bet in dat Johr 2001 weren de Huusnummern dör dat ganze Dörp dörnummereert. Sietdem gifft dat Stratennaams un de Huusnummern gellt för de Straat.

### Verwaltungsgeschicht

In de Franzosentied von 1810 bet 1814 hett de Oort to de Mairie Horß in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Huusvaagdie Otterbarg in dat Amt Otterbarg tohöört un denn von 1859 bet 1885 to dat Amt Rodenborg. Na 1885 weer dat in’n Kreis Rodenborg, de 1977 mit’n Landkreis Bremervöör tohoopgahn is un den hüdigen Landkreis Rodenborg billt hett.

De Gemeen Stapel is 1969 Maat von de Samtgemeen Söttmer worrn un an’n 1. März 1974 mit de Gemeenreform in Neddersassen Deel von de Gemeen Horß.

### Inwahnertall

### Religion

Stapel is evangeelsch-luthersch präägt un höört to dat Kaspel von de Johannes-de-Döper-Kark in Horß. Düsse Kark is 1963 boot un 1989 as Karkengemeen egenstännig worrn. Vörher hett Stapel to dat Kaspel von de Georg-Kark in Söttmer höört.

För de Kathoolschen is de Corpus-Christi-Kark in Rodenborg tostännig.

De Karkhoff Stapel is 1896 anleggt worrn. Vörher sünd de Doden bi de Kark in Söttmer begraven worrn.

### Börgermeesters

## Kultur

En Denkmaal för de Fullenen ut’n Eersten Weltkrieg is üm 1922 anleggt worrn.

## Weertschop un Infrastruktur

Stapel hett en egene freewillige Füürwehr, de 1937 grünnt worrn is.

Elektrischen Stroom hett de Oort in dat Johr 1921 kregen. Fleten Water hett dat eerst 1980 för den ganzen Oort geven. De Ansluss an dat Afwaternett keem 1993/1994 un an dat Eerdgasnett 2000.

In de Förderanlaag *Taaken Z 1* bi Stapel warrt siet 1982 ut dat Rotliegend in en Deepd von 5400 Meter Eerdgas fördert.

### Verkehr

Dör Stapel löppt de Kreisstraat 203, de in’n Oosten bi Horß an de K&nbsp;201 ran geiht un in’n Süden na Taaken un dor ok an de K&nbsp;201. De K&nbsp;201 föhrt in’n Süden wieder an Reeßen langs un na Söttmer un in’n Noorden na Winkeldörp.

De hüdige K&nbsp;203 na Taaken is 1928 as faste Straat anleggt worrn. De K&nbsp;203 na Horß is eerst 1967 boot worrn.

De nächste Autobahn is de Autobahn 1 (Afsnidd Hamborg–Bremen). De Opfohrt 49 Bokel liggt so acht Kilometer in’n Noordoosten von Stapel an de B&nbsp;71.

De nächste Bahnhoff is so bi ölven Kilometer wied weg in’n Süden de Bahnhoff Söttmer an de Bahnlien Hamborg–Bremen. Von 1906 bet 1968 hett dat ok Personenverkehr op de Bahnlien Bremervöör–Wasra geven. De nächste Bahnhoff weer in disse Tied acht Kilometer in’n Oosten in Mulmshoorn.

### Scholen

Dat eerste Maal kummt 1727 in ole Ünnerlagen en egen Schoolmeester in Stapel vör. Vörher güngen de Kinner in Horß na School. Dat eerste Schoolhuus is 1834 boot worrn. In de Tied von’n Tweten Weltkrieg weer de Schoolmeester as Soldaat intagen un de Kinner güngen bet 1945 in Horß na School. 1951 is en neet Schoolhuus boot worrn. De Volksschool hett denn 1966 dichtmaakt. Nu gaht de Kinner na de Grundschool Horß.

## Lüüd

De Kumponist Hans-Martin Majewski hett 1962 dat ole Forsthuus in Stapel köfft un dat as sien Landsitt utboot. He hett dor lange Johren leevt un is ok op’n Karkhoff Stapel begraven.

## Literatur

* *[http://www.claudiakoppert.de/pdf/Stapel_Buch.pdf Stapel - Streifzüge durch Gegenwart und Vergangenheit eines Geestdorfs.]* 2007, ISBN 978-3-00-020848-5

## Footnoten